## Pravilnik o stručnoj spremi odnosno stručnoj osposobljenosti za samostalno obavljanje stručnih poslova u športu osobnim radom

### NN 35/1991 (18.7.1991.), Pravilnik o stručnoj spremi odnosno stručnoj osposobljenosti za samostalno obavljanje stručnih poslova u športu osobnim radom

# MINISTARSTVO PROSVJETE I KULTURE

Na temelju članka 30. Zakona o športu ("Narodne novine", broj
59/90) Ministarstvo prosvjete i kulture donosi

## PRAVILNIK

### o stručnoj spremi odnosno stručnoj osposobljenosti za samostalno obavljanje stručnih poslova u športu osobnim radom

Članak 1.

Pravilnikom o stručnoj spremi odnosno stručnoj osposobljenosti za samostalno
obavljanje stručnih poslova u športu osobnim radom (u daljem tekstu: Pravilnik)
propisuje se vrsta i stupanj stručne spreme odnosno stručne osposobljenosti
koja je potrebna za samostalno obavljanje stručnih poslova u športu osobnim
radom (u daljem tekstu: samostalna djelatnost).

Članak 2.

U samostalnoj djelatnosti mogu se obavljati stručni poslovi u športu:

1. podučavati i osposobljavati građane u športskim znanjima i vještinama,

2. voditi športsko-rekreativne aktivnosti građana,

3. voditi trening športaša,

4. dijagnosticirati i kontrolirati motoričke i funkcionalne sposobnosti
građana.

Članak 3.

Osobe koje obavljaju stručne poslove u športu iz članka 2. ovog pravilnika
moraju imati odgovarajuću stručnu spremu VII. ili VI. stupnja odnosno stručnu
spremu i stručnu osposobljenost propisanu ovim pravilnikom.

Članak 4.

Podučavati i osposobljavati građane u športskim znanjima i vještinama
mogu osobe koje imaju stručnu spremu:

1. profesora fizičke kulture (tjelesnog odgoja) - VII. stupanj,

2. diplomiranog organizatora rekreacije - VII. stupanj,

3. nastavnika tjelesnog odgoja - VI. stupanj,

4. višeg športskog trenera - VI. stupanj,

5. organizatora rekreacije - VI. stupanj.

Osobe koje su stekle srednju stručnu spremu mogu podučavati i osposobljavati
građane u športskim znanjima i vještinama ako se stručno osposobe na Fakultetu
za fizičku kulturu.

Osposobljavanje osoba iz stavka 2. ovog članka obavlja se putem tečajeva
i ispita za trenere, učitelje i instruktore pojedine športske grane odnosno
discipline.

Članak 5.

Voditi športsko-rekreativne aktivnosti građana mogu:

1. profesor fizičke kulture (tjelesnog odgoja) - usmjerenje športska
rekreacija - VII. stupanj,

2. diplomirani organizator rekreacije - VII. stupanj,

3. organizator rekreacije - VI. stupanj,

4. profesor fizičke kulture (tjelesnog odgoja) - VII. stupanj,

5. nastavnik tjelesnog odgoja - VI stupanj.

Članak 6.

Voditi trening športaša mogu:

1. profesor fizičke kulture (tjelesnog odgoja) - VII. stupanj - usmjerenje
ili izborni predmet šport,

2. viši športski trener - VI. stupanj.

Profesor fizičke kulture (tjelesnog odgoja) - VII. stupanj i nastavnik
tjelesnog odgoja - VI. stupanj mogu voditi trening športaša ako imaju položene
ispite posebnog dijela programa stručnog osposobljavanja trenera pojedine
športske grane odnosno discipline.

Izuzetno, osobe koje su stekle srednju stručnu spremu mogu voditi trening
športaša ako su stručno osposobljene za trenera određene športske grane
odnosno discipline na Fakultetu za fizičku kulturu.

Članak 7.

Dijagnosticiranje i kontrolu motoričkih i funkcionalnih sposobnosti
građana u određenoj športskoj odnosno športsko-rekreativnoj aktivnosti
mogu obavljati osobe koje su stekle stručnu spremu VII. stupnja za zanimanje
u športu.

Članak 8.

Osobe koje su u drugim republikama i pokrajinama stekle vrstu stručne
spreme koja nije propisana ovim pravilnikom mogu obavljati stručne poslove
u športu ako su prema propisima tih republika i pokrajina stručno osposobljene
za obavljanje takvih poslova.

Članak 9.

Danom stupanja na snagu ovog pravilnika prestaje važiti Pravilnik o
vrsti i stupnju stručne spreme odnosno stručne osposobljenosti osoba koje
obavljaju stručne poslove u fizičkoj kulturi osobnim radom samostalno u
svrhu zanimanja ("Narodne novine", broj 11/88).

Članak 10.

Ovaj pravilnik stupa na snagu osmoga dana od dana objave u "Narodnim
novinama".

Klasa: 620-01/91-01-51

Urbroj: 532-04/1-91-02

Zagreb, 8. srpnja 1991.

Ministar prosvjete i kulture

**prof. dr. Vlatko Pavletić, v. r.**

Pravilnik, NN 35/1991-974
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)